पाएं अपने शहर की ताज़ा ख़बरें और फ्री ई-पेपरडाउनलोड करें
जिले में लॉकडाउन की अवधी और बढ़ सकती है। क्योंकि कोरोना के संक्रमण में कोई कमी नहीं आ पा रही है। मई के महीने में भी कोरोना का संक्रमण बरकरार है। दो दिन में ही जिले में कोरोना के 1037 नए मामले सामने आ चुके हैं। बीते तीन दिन में 14 मरीजों की मौत भी हो गई है। सोमवार को जिले के 5 कोरोना मरीजों की मौत हुई है।
ऐसी स्थिति में 5 मई के बाद लॉकडाउन खोलने का निर्णय लेने की गलती शायद ही जिला प्रशासन ले । कोरोना संक्रमण की चेन तोड़ने के लिए लॉकडाउन 11 अप्रैल को 7 दिन के लिए लगाया गया था। इसके बाद लॉकडाउन की अवधी फिर से एक सप्ताह के लिए बढ़ाई गई। हालात कंट्रोल में ना आता देख तीसरी बार 5 मई तक के लिए लॉकडाउन बढ़ाया गया। व्यापारी वर्ग लॉकडाउन खुलने की उम्मीद लगाए बैठे हैं। सबसे ज्यादा प्रभावित छोटे दुकानदार व ठेला संचालक हैं। पर अभी भी कोरोना पर कंट्रोल नहीं हो पाया है। मौॅजूदा स्थिति को देखकर जिला प्रशासन द्वारा जिले में लॉकडाउन की अवधि बढ़ाई जा सकती है। वैसे राज्य स्तर पर से भी पूरे राज्य में लॉकडाउन बढ़ाए जाने को लेकर निर्देश जारी होने की संभावना है। प्रशासनिक सूत्रों के अनुसार कलेक्टर लॉकडाउन के संबंध में जल्द ही बैठक लेकर निर्देश जारी करेंगे।
कोविड हॉस्पिटल में 30 बेड खाली हुए
एमसीएच कोविड हॉस्पिटल में 30 बेड लंबे समय बाद खाली हुए हैं। यहां गंभीर मरीज जिन्हें सांस लेने में तकलीफ हो या पहले से किसी बीमारी से जूझ रहे हों, या फिर गर्भवती महिलाओं को भर्ती किया जा रहा है। केयर सेंटरों से यहां मरीजों को भेजा जा रहा है। ज्यादा दिन तक बेड खाली होने की संभावना कम है। इधर कोविड केयर सेंटर भी अब फुल हो रहे हैं। कांसाबेल का 50 बिस्तर केयर सेंटर भर चुका है। लोदाम के 44 बेड केयर सेंटर में सिर्फ 3 बेड खाली बचे हैं। लाइवलीहुड केयर सेंटर के 200 बेड में सिर्फ 28 बेच खाली बचे हैं। अधिकांश मरीज होम आइसोलेशन में हैं।
इसके बावजूद केयर सेंटर व कोविड हॉस्पिटल में मरीज बड़ी संख्या में भर्ती हो रहे हैं। वर्तमान में कुल 630 मरीज अस्पताल में भर्ती हैं।
आंकड़ा
सांस लेने में तकलीफ के कारण हुई पांच मौतें
सोमवार को जिले के 5 कोरोना मरीजों ने दम तोड़ दिया। इसमें से 4 मरीजों की मौत एमसीएच कोविड हॉस्पिटल जशपुर में और एक की मौत हॉलीक्रास अस्पताल अंबिकापुर में हुई है। अंबिकापुर में सन्ना निवासी 60 वर्षीय एक बुजुर्ग की मौत हो गई। वहीं कोविड हॉस्पिटल जशपुर में दुलदुला निवासी 42 वर्षीय, फरसाबहार निवासी 55 वर्षीय, कुनकुरी निवासी 60 वर्षीय व फरसाबहार निवासी 60 वर्षीय मरीज की मौत हुई है। डॉक्टरों के मुताबिक सभी केस में फेफड़े ज्यादा संक्रमित थे और मरीजों को ऑक्सीजन देने के बावजूद उनके ऑक्सीजन लेबल में कोई सुधार नहीं हो पाया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hne_Deva hin_Deva hin_Deva zho_Hant eng_Latn